
Riigihanke „KÜK: Kujunduselementide ostmine” 
väljakuulutamiseta läbirääkimistega hankemenetluse korraldamine 
1. Asjaolud ja menetluse käik
Narva Linnavalitsuse Linnavara- ja Majandusamet (LVMA) on Narva Külastuskeskuse (KÜK) sisustuse ostmiseks viinud läbi kaks avatud hankemenetlust. Riigihange „Narva Külastuskeskuse sisustuse ostmine“ (viitenumber 120555) lõppes kahes riigihanke osas (2. osa „Kontoritehnika“ ja 4. osa „Viidad ja linnakaardid“, mis sisaldas muuhulgas kujunduselementide tarnimist) tulemusteta, s.t neis osades hankelepingu sõlmimiseni ei jõutud [NLV 06.10.2010 korraldus nr 1196-k]. Samuti lõppes korduv riigihange „Narva Külastuskeskuse sisustuse ostmine II“ (viitenumber 121442) 3. osas „Kujunduselemendid“ pakkumuste esitamata jätmisega [NLV 29.12.2010 korraldus nr 1639-k].
Kuigi käesoleva riigihanke raames soetatavate asjade (kujunduselementide) eeldatav kogumaksumus (3 964,65 € km-ta) ei ületa (eraldivõetuna) riigihanke siseriiklikku piirmäära (2008. aastal ja hiljem alustatud asjade ja teenuste riigihanke korral 40.000 € km-ta), on Rahandusministeeriumi riigi-hangete ja riigiabi osakond seisukohal, et RHS § 23 lg-test 1 ja 2 tulenevalt juhul, kui hankija on juba ühe menetluse läbi viinud, kus kõiki erinevaid esemeid hangiti ühe (avatud) hankemenetluse raames, käsitletakse kõiki (ka järgnevaid) hankemenetlusi kui ühte riigihanke eset, mille tükelda-mine on lubamatu. Lihtmenetluse korraldamine tähendaks ühtlasi kulutuste abikõlbmatust, millega tõenäoliselt kaasneb toetuse tagastusnõue. Seega tuleb korduva riigihanke eeldatava maksumuse määramisel arvestada varasema(te) riigihanke(gete) eeldatava kogumaksumusega, mis omakorda mõjutab vältimatult menetlusliigi valikut. 
Kuivõrd avatud hankemenetlus on näidanud, et ettevõtjate huvi kujunduselementide hanke-lepingu vastu on leige – hanketeates ette antud tähtpäevaks ei laekunud ühtegi pakkumust – ning arvestades Euroopa Regionaalarengu Fondist (ERF) rahastatava projekti „Narva Külastuskeskuse ehitamine“ [EU34016] tähtaegu (projektiga ette nähtud tegevused peavad olema lõplikult teostatud hiljemalt 28.02.2011.a.) ja väljakuulutamisega hankemenetlusega kaasnevat ajakulu, teeb LVMA ettepaneku algatada kujunduselementide ostmiseks väljakuulutamiseta läbirääkimistega hanke-menetlus riigihangete seaduses sätestatud korras. 

Hankedokumendid on kooskõlastatud, vastavalt Narva Linnavalitsuse 08.03.2006.a määruse nr 298 „Riigihangete läbiviimise reglement“ §-dele 4 ja 5, Narva Linnavalitsuse 29.12.2005.a korraldu-sega nr 1400-k „Riigihanke konkursikomisjoni koosseisu kinnitamine“ moodustatud riigihanke konkursikomisjoni esimehega.
2. Õiguslikud alused

Riigihangete seaduse (RHS) § 10 lg 1 p 2 alusel riigihangete seaduses sätestatud korda on kohustatud järgima kohaliku omavalitsuse üksus, kohaliku omavalitsuse asutus või kohalike oma-valitsuste ühendus, kes riigihangete seaduse mõistes on hankija. RHS § 15 lg 1 p 2 järgi, riigihanke hankemenetluse korraldamise, ehitustööde kontsessiooni andmise ja ideekonkursi korraldamise kohustuse maksumuse piirmäär riigihangete seaduse tähenduses on 2008. aastal ja hiljem alus-tatud riigihangete puhul asjade ja teenuste hankelepingu ning ideekonkursi korral 40 000 eurot (käibemaksuta). RHS § 23 lg 1 keelab hankijal jaotada riigihanget osadeks riigihangete seaduses riigihanke teostamiseks kehtestatud korra või nõuete eiramiseks, eriti kui hankelepingu esemeks on funktsionaalselt koos toimivad või sama eesmärgi saavutamiseks vajalikud asjad, teenused või ehitustööd. Osadeks jaotatud riigihanke iga osa kohta hankelepingu sõlmimisel kohaldatakse kõigi osade summeeritud eeldatava maksumusega hankelepingu sõlmimisele kohaldatavat korda (RHS § 23 lg 2).

Valla- ja linnaeelarve seaduse (VLES) § 16 lg 3 kohaselt on valla- ja linnavalitsusel ning nende asutustel õigus võtta rahalisi kulutusi nõudvaid kohustusi neile eelarves selleks ette nähtud kulude piires. Vastavalt Narva Linnavalitsuse 08.03.2006.a määruse nr 298 „Riigihangete läbiviimise reglement“ §-le 6 riigihanke pakkumismenetlus algatatakse ning pakkumismenetluse liik ja riigi-hanke eest vastutav isik määratakse Narva Linnavalitsuse korraldusega.
Väljakuulutamiseta läbirääkimistega hankemenetluses saavad pakkumuse esitada üksnes need isikud, kellele hankija on teinud pakkumuse esitamise ettepaneku. Erinevalt teistest hankemenetluse liikidest, algab väljakuulutamiseta hankemenetlus mitte hanketeate avaldamisega, vaid hanke-dokumentide esitamisega ühele või mitmele huvitatud isikule, kelle majanduslik ja finantsseisund ning tehniline ja kutsealane pädevus on eeldatavalt piisavad hankelepingu nõuetekohaseks täitmi-seks. RHS §-s 3 positiveeritud põhimõtetest tulenevalt tuleks hankedokumendid, võimaluse korral, esitada mitmele ettevõtjale. Kuna väljakkuulutamiseta läbirääkimistega hankemenetlus on kõige läbipaistmatum menetlusliik, on selle kasutamine piiratud RHS §-s 28 sätestatud alustega. Antud juhul on läbirääkimistega hankemenetluse kohaldamise eeldused täidetud. Nõnda lubab RHS § 28 lg 2 p 1 korraldada hankemenetlus väljakuulutamiseta läbirääkimistega hankemenetlusena, kui avatud hankemenetluse või piiratud hankemenetluse käigus ei esitatud ühtegi pakkumust ega hanke-menetluses osalemise taotlust või kõik esitatud pakkumused olid olemuselt erinevad hankedoku-mentides sätestatud hankelepingu eseme tehnilisest kirjeldusest ja riigihanke esialgseid tingimusi olemuslikult ei muudeta. 
Kuivõrd haldusmenetluse seaduse (HMS) § 2 lg 2 ütleb sõnaselgelt, et riigihankemenetlusele ei kohaldu haldusmenetluse seaduse sätted, ei ole käesoleva korralduse puhul tegemist haldusorgani poolt haldusülesande täitmisel avalik-õiguslikus suhtes üksikjuhtumi reguleerimiseks antud, isiku õiguste või kohustuste tekitamisele, muutmisele või lõpetamisele suunatud eksternse õigusaktiga, vaid hankemenetlust käivitava toiminguga RHS tähenduses. Hankemenetluses tehtud otsuste ja toimingute (sh hanke alusdokumendi) vaidlustamine toimub RHS 7. ptk-s sätestatud korras.
3. Otsus
3.1. Algatada riigihanke „KÜK: Kujunduselementide ostmine“ väljakuulutamiseta läbirääkimis-tega hankemenetlus, vastavalt juurdelisatud hankedokumentidele.
3.2. Määrata nimetatud riigihankes hankijaks Narva Linnavalitsuse Linnavara- ja Majandusamet (LVMA) ja riigihanke eest vastutavaks isikuks LVMA varade osakonna ehitusteenistuse vanemspetsialist Inna Šadrina.
3.3. Volitada LVMA-d, ametiasutuse põhimääruse järgse esindaja isikus, sõlmima Narva linna nimel ja arvel edukaks tunnistatud pakkumuse esitanud pakkujaga asjade hankeleping.

4. Rakendussätted

4.1. Korraldus jõustub seaduses sätestatud korras.
4.2. Hankija tegevuse, sealhulgas riigihanke alusdokumendi, vaidlustamine toimub riigihangete seaduses sätestatud korras.

